Document ID: 32004R2252

Reference:
29.12.2004
HU
Az Európai Unió Hivatalos Lapja
L 385/1
A TANÁCS 2252/2004/EK RENDELETE
(2004. december 13.)
a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 62. cikke (2) bekezdésének a) pontjára,
tekintettel a Bizottság javaslatára (1),
tekintettel az Európai Parlament véleményére (2),
mivel:
(1)
Az Európai Tanács 2003. június 19–20-i thesszaloniki ülésén megerősítette, hogy az Európai Unióban egységes megközelítésre van szükség a harmadik országok állampolgárainak okmányaihoz, az uniós polgárok útleveleihez és az információs rendszerekhez (VIS és SIS II) szükséges biometrikus azonosítók és biometrikus adatok vonatkozásában.
(2)
2000. október 17-én a tagállamok kormányai Tanács keretében ülésező képviselőinek állásfoglalása (3) minimum biztonsági követelményeket vezetett be az útlevelek tekintetében. Helyénvaló ezen állásfoglalásnak most egy közösségi intézkedéssel történő felülvizsgálata a célból, hogy az útlevelekre és úti okmányokra vonatkozó fokozott, harmonizált biztonsági előírások elérésével azok meghamisítással szembeni védelme biztosított legyen. Ezzel egyidejűleg az útlevelekbe és úti okmányokba biometrikus azonosítókat kell beilleszteni annak érdekében, hogy az okmány és annak valódi birtokosa között megbízható kapcsolat jöjjön létre.
(3)
A biztonsági jellemzők harmonizálása és a biometrikus azonosítók beillesztése a jövőbeni európai szintű fejlődés fényében fontos lépést jelent az új elemek használata felé; a csalárd felhasználás elleni védelem biztosításához való fontos hozzájárulásként biztonságosabbá válnak az úti okmányok, és megbízhatóbb kapcsolat létesül az útlevél vagy úti okmány és annak birtokosa között. A Nemzetközi Polgári Repülési Szervezet (ICAO) előírásait és különösen a 9303-es dokumentumban megállapított, a géppel olvasható úti okmányokra vonatkozó előírásokat figyelembe kell venni.
(4)
Ez a rendelet a tagállamok útlevelei és úti okmányai biztonsági jellemzőinek – beleértve a biometrikus azonosítókat is – összehangolására korlátozódik. Az okmányok tárolóelemében található adatokhoz való hozzáférésre felhatalmazott hatóságok és szervek kijelölése a nemzeti jogszabályok szerint történik, a közösségi jog, az európai uniós jog, valamint a nemzetközi megállapodások vonatkozó rendelkezéseire is tekintettel.
(5)
Ez a rendelet csak azokat az előírásokat állapítja meg, amelyek nem titkosak. Ezeket az előírásokat olyan előírásokkal kell kiegészíteni, amelyek a hamisítás és a meghamisítás veszélyének megelőzése érdekében titkosak lehetnek. Ezeket a kiegészítő technikai előírásokat a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak (4) megfelelően kell elfogadni.
(6)
A Bizottságot a vízumok egységes formátumának meghatározásáról szóló, 1995. május 29-i 1683/95/EK tanácsi rendelet (5) 6. cikke által létrehozott bizottság segíti.
(7)
Annak biztosítása érdekében, hogy az említett információkhoz a szükségesnél több személy ne férhessen hozzá, az is fontos, hogy minden tagállam egyetlen, az útlevelek és úti okmányok előállításáért felelős szervet jelöljön ki azzal, hogy a tagállamoknak joguk van szükség esetén más szervet kijelölni. Biztonsági okokból minden tagállam közli a Bizottsággal és a többi tagállammal az illetékes szerv nevét.
(8)
Az útlevelekkel és úti okmányokkal összefüggésben feldolgozandó személyes adatok tekintetében a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelvet (6) kell alkalmazni. Biztosítani kell, hogy az útlevelek e rendeletben és ennek mellékletében előírtakon, illetve a megfelelő úti okmányban említetteken kívül semmiféle további információt ne tartalmazzanak.
(9)
Az arányosság elvének megfelelően szükséges és helyénvaló, hogy az 1985. június 14-én megkötött Schengeni Megállapodás végrehajtásáról szóló egyezményt (7) alkalmazó valamennyi tagállam vonatkozásában olyan szabályokat állapítsanak meg, amelyek a közös biztonsági előírások és az interoperábilis biometrikus azonosítók bevezetésének alapvető célkitűzését szolgálják. A Szerződés 5. cikke harmadik bekezdésének megfelelően e rendelet nem lépi túl a célkitűzések eléréséhez szükséges mértéket.
(10)
Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e rendelet elfogadásában, és a rendelet vagy annak alkalmazása számára nem kötelező. Mivel e rendelet az Európai Közösséget létrehozó szerződés harmadik része IV. címének rendelkezései szerinti schengeni vívmányokra épül, Dánia – az említett jegyzőkönyv 5. cikkének megfelelően – a rendelet Tanács általi elfogadásától számított hat hónapon belül dönt arról, hogy saját nemzeti jogában végrehajtja-e a rendeletet.
(11)
E rendelet a schengeni vívmányok azon rendelkezéseinek továbbfejlesztését képezi, amelyek alkalmazásában az Egyesült Királyság a Nagy-Britannia és Észak-Írország Egyesült Királyságának a schengeni vívmányok egyes rendelkezései alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozattal (8) összhangban nem vesz részt. Ennélfogva az Egyesült Királyság nem vesz részt e rendelet elfogadásában, és a rendelet vagy annak alkalmazása számára nem kötelező.
(12)
E rendelet a schengeni vívmányok azon rendelkezéseinek továbbfejlesztését képezi, amelyek alkalmazásában Írország az Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozattal (9) összhangban nem vesz részt. Ennélfogva Írország nem vesz részt e rendelet elfogadásában, és a rendelet vagy annak alkalmazása számára nem kötelező.
(13)
Izland és Norvégia tekintetében e rendelet az Európai Unió Tanácsa, valamint az Izlandi Köztársaság és a Norvég Királyság közötti, e két államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (10) értelmében a schengeni vívmányok azon rendelkezéseinek továbbfejlesztését képezi, amelyek az említett megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat (11) 1. cikkének B. pontjában említett terület hatálya alá tartoznak.
(14)
Svájcot illetően ez a rendelet az Európai Unió, az Európai Közösség és a Svájci Államszövetség között létrejött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról kötött megállapodás (12) értelmében a schengeni vívmányok azon rendelkezéseinek továbbfejlesztését képezi, amelyek – e megállapodásnak az Európai Unió, illetve az Európai Közösség nevében történő aláírásáról, valamint egyes rendelkezések ideiglenes alkalmazásáról szóló, 2004. október 25-i tanácsi határozatok (13) 4. cikke (1) bekezdésével összefüggésben – az 1999/437/EK határozat 1. cikkének B. pontjában említett terület hatálya alá tartoznak,
ELFOGADTA EZT A RENDELETET:
1. cikk
(1)   A tagállamok által kiállított útlevelek és úti okmányok megfelelnek a mellékletben meghatározott minimum biztonsági előírásoknak.
(2)   Az útleveleknek és úti okmányoknak magukban kell foglalniuk egy arcképet tartalmazó tárolóelemet. A tagállamoknak interoperábilis formátumban bele kell foglalniuk az ujjlenyomatokat is. Az adatokat védeni kell, a tárolóelemnek pedig megfelelő kapacitással kell rendelkeznie, és garantálnia kell az adatok sértetlenségét, valódiságát és bizalmasságát.
(3)   Ezt a rendeletet a tagállamok által kiállított útlevelekre és úti okmányokra kell alkalmazni. Nem alkalmazandó viszont a tagállamok által, állampolgáraik részére kiállított személyazonosító igazolványokra, valamint a tizenkét hónap vagy annál rövidebb érvényességi időre szóló, ideiglenes útlevekre és úti okmányokra.
2. cikk
Az 5. cikk (2) bekezdésében említett eljárásnak megfelelően az útlevelekre és úti okmányokra vonatkozó további műszaki előírásokat kell megállapítani a következőkkel kapcsolatosan:
a)
további biztonsági elemek és követelmények, ideértve a hamisítás és meghamisítás elleni emelt szintű előírásokat;
b)
a biometrikus jellemzők tárolóelemére vonatkozó műszaki előírások és a tárolóelem biztonsága, beleértve a jogosulatlan hozzáférés megelőzését is;
c)
az arckép és az ujjlenyomatok minőségére és közös előírásaira vonatkozó követelmények.
3. cikk
(1)   Az 5. cikk (2) bekezdésében említett eljárással összhangban a 2. cikkben említett előírások titkosnak nyilváníthatók, és nem hozhatók nyilvánosságra. Ebben az esetben ezek csak a tagállamok által kijelölt, a nyomtatásért felelős szervek, valamint a tagállamok vagy a Bizottság által megfelelően felhatalmazott személyek számára hozzáférhetők.
(2)   Valamennyi tagállamnak ki kell jelölnie egy, az útlevelek és úti okmányok nyomtatásáért felelős szervet. E szerv nevét közölni kell a Bizottsággal és a többi tagállammal. E feladat ellátására két vagy több tagállam ugyanazt a szervet is kijelölheti. Valamennyi tagállam jogosult az általa kijelölt szerv megváltoztatására. Erről tájékoztatnia kell a Bizottságot és a többi tagállamot.
4. cikk
(1)   Az adatvédelmi szabályok sérelme nélkül, azok a személyek, akik számára útlevelet vagy úti okmányt állítottak ki, jogosultak arra, hogy ellenőrizzék az útlevélben vagy az úti okmányban tárolt személyes adatokat, és szükség esetén azok helyesbítését vagy törlését kérjék.
(2)   Az útlevél vagy úti okmány kizárólag olyan géppel olvasható információt tartalmazhat, amelyet e rendelet vagy annak melléklete megállapít, illetve amelyet a kiállító tagállam nemzeti jogszabályainak megfelelően az útlevélben vagy az úti okmányban említ.
(3)   E rendelet alkalmazásában az útlevelekben és az úti okmányokban található biometrikus jellemzők kizárólag a következők ellenőrzésére használhatók fel:
a)
az okmány valódisága;
b)
az okmány birtokosának személyazonossága közvetlenül hozzáférhető, összehasonlítható jellemzők segítségével, amennyiben az útlevek és egyéb úti okmányok felmutatásáról törvény rendelkezik.
5. cikk
(1)   A Bizottságot munkájában az 1683/95/EK rendelet 6. cikkének (2) bekezdése által létrehozott bizottság segíti.
(2)   Az e bekezdésre való hivatkozások esetén az 1999/468/EK határozat 5. és 7. cikkét kell alkalmazni.
Az 1999/468/EK határozat 5. cikkének (6) bekezdésében megállapított időszak két hónap.
(3)   A bizottság elfogadja saját eljárási szabályzatát.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet a tagállamok a 2. cikkben említett intézkedések elfogadását követően
a)
az arckép tekintetében: legkésőbb 18 hónap elteltével;
b)
az ujjlenyomatok tekintetében: legkésőbb 36 hónap elteltével
alkalmazzák. Ez azonban a már kiállított útlevelek és úti okmányok érvényességét nem érinti.
Ez a rendelet teljes egészében kötelező és közvetlenül alkalmazandó a tagállamokban az Európai Közösséget létrehozó szerződésnek megfelelően.
Kelt Brüsszelben, 2004. december 13-án.
a Tanács részéről
az elnök
B. R. BOT
(1)  HL C 98., 2004.4.23., 39. o.
(2)  2004. december 2-i vélemény (a Hivatalos Lapban még nem tették közzé).
(3)  HL C 310., 2000.10.28., 1. o.
(4)  HL L 184., 1999.7.17., 23. o.
(5)  HL L 164., 1995.7.14., 1. o. A legutóbb a 2003-as csatlakozási okmánnyal módosított rendelet.
(6)  HL L 281., 1995.11.23., 31. o. Az 1882/2003/EK rendelettel (HL L 284., 2003.10.31., 1. o.) módosított irányelv.
(7)  HL L 239., 2000.9.22., 19. o. A legutóbb a 871/2004/EK rendelettel (HL L 162., 2004.4.30., 29. o.) módosított egyezmény.
(8)  HL L 131., 2000.6.1., 43. o.
(9)  HL L 64., 2002.3.7., 20. o.
(10)  HL L 176., 1999.7.10., 36. o.
(11)  HL L 176., 1999.7.10., 31. o.
(12)  13054/04 tanácsi dokumentum, amely a következő címen érhető el: http://register.consilium.eu.int
(13)  13464/04 és 13466/04 tanácsi dokumentum, amely a következő címen érhető el: http://register.consilium.eu.int
MELLÉKLET
A TAGÁLLAMOK ÁLTAL KIÁLLÍTOTT ÚTLEVELEKRE ÉS ÚTI OKMÁNYOKRA VONATKOZÓ MINIMUM BIZTONSÁGI ELŐÍRÁSOK
Bevezetés
Ez a melléklet meghatározza azt a minimum biztonsági szintet, amelynek a tagállami útleveleknek és úti okmányoknak meg kell felelniük. Az e mellékletben található rendelkezések elsősorban az adatoldalt érintik. Az általános biztonsági jellemzőket az útlevelek és úti okmányok egyéb részeire is alkalmazni kell.
Az adatoldal különféle alapanyagokból készülhet. A melléklet meghatározza a minimum biztonsági szintet a felhasznált sajátos anyagok esetében.
1.   Alapanyag
Az útlevél vagy úti okmány személyazonosító vagy egyéb adatokat tartalmazó lapjaihoz használt papír minősége megfelel a következő minimumkövetelményeknek:
—
optikaifehérítő-mentes,
—
kéttónusú vízjel,
—
vegyi úton történő törlésre irányuló kísérletek ellen védő biztonsági reagensek,
—
színezett pelyhezők (részben szabad szemmel látható, részben UV-fényben fluoreszkáló, vagy szabad szemmel nem látható és legalább két színben floureszkáló),
—
UV-fluoreszcens planchette-k javasoltak (az öntapadós címke esetében kötelező),
—
biztonsági szál használata javasolt.
Amennyiben az adatoldal öntapadós címke, a vízjel mellőzhető az ehhez az oldalhoz használt papírban. A vízjel az útlevél vagy az úti okmány előzékéhez (az útlevél borítójának belső feléhez) használt papírban is mellőzhető. Az előzékoldalak esetében a biztonsági reagensek használata csak akkor követelmény, ha azok adatokat tartalmaznak.
A fűzőcérnát védeni kell a kicserélés ellen.
Amennyiben az útlevélbe vagy az úti okmányba illesztett, személyazonosító adatokat tartalmazó kártya teljes egészében szintetikus anyagból készül, általában nem lehetséges az útlevél- vagy útiokmány-papírban használt biztonsági elemek beépítése. Öntapadós címke vagy kártya esetén az anyagban elhelyezhető elemek hiányát biztonsági nyomatokkal, fénymásolás ellen védelmet nyújtó megoldással, vagy a következő minimumkövetelményeknél szigorúbb feltételeknek megfelelő, a 3., 4. és 5. pontban ismertetett kiállítási technika használatával kell ellensúlyozni.
2.   A személyazonosító adatokat tartalmazó adatoldal
Az útlevélnek vagy az úti okmánynak tartalmaznia kell egy géppel olvasható, személyazonosító adatokat tartalmazó adatoldalt, amely megfelel a géppel olvasható útlevelekről szóló 9303-es ICAO-dokumentum 1. részének, és amely kiállításának módja megfelel a fenti dokumentumban a géppel olvasható útlevelekre vonatkozó előírásoknak.
Ezen az oldalon van a birtokos arcképe, amelyet nem beragasztani kell, hanem az 5. szakaszban említett kiállítási technikák valamelyikével kell az adatoldal anyagába beilleszteni.
A személyazonosító adatokat az útlevélben vagy az úti okmányban a címlapot követő oldalra kell bejegyezni. Az előzék a továbbiakban semmilyen esetben sem használható a személyazonosító adatok feltüntetéséhez.
A személyazonosító adatokat tartalmazó adatoldal grafikájának olyannak kell lennie, hogy az a többi oldaltól megkülönböztethető legyen.
3.   Nyomtatástechnika
A következő nyomtatástechnikákat kell alkalmazni:
A.
Alnyomat:
—
kéttónusú guilloche-ok vagy azzal egyenértékű struktúrák,
—
írisznyomat, amennyiben lehetséges, fluoreszcens,
—
UV-fluoreszcens felülnyomás,
—
hamisítás és meghamisítás elleni hatékony motívumok (különösen az adatoldalon), választhatóan mikroírás alkalmazásával együtt,
—
az útlevél vagy az úti okmány papíroldalain és az öntapadós címkéken reagens festéket kell használni,
—
amennyiben az útlevél vagy az úti okmány papírja megfelelően védett a hamisítási kísérletekkel szemben, a reagens festék használata opcionális.
B.
ISzövegnyomat:
Integrált mikroírással (kivéve, ha az már az alnyomatba beépítésre került).
C.
Sorszámozás:
Az útlevél vagy az úti okmány valamennyi belső oldalára egyedi okmánysorszámot kell nyomtatni (lehetőség szerint egyedi tervezésű karakterekkel vagy betűformával és UV-fluoreszcens festékkel) vagy perforálni, illetve útlevélbe épített kártya esetében egy egyedi okmánysorszámot kell integrálni a személyazonosító adatokhoz használt technikával megegyező módon. Javasolt, hogy az útlevélbe épített kártya esetében az egyedi okmánysorszám a kártya mindkét oldalán látható legyen. Amennyiben a személyazonosító adatokat öntapadós címke tartalmazza, kötelező az egyedi okmánysorszámot fluoreszkáló festékkel, speciális tervezésű karakterekkel nyomtatni.
Amennyiben a személyanosító adatokat öntapadós címke vagy adatbiztosító fólia nélküli papírból készült belső oldal tartalmazza, metszetnyomatott látens képet, mikroírást és optikailag változó tulajdonságú festéket, valamint DOVID-ot (diffraktív optikailag változó képet mutató megoldás) is alkalmazni kell. A kizárólag szintetikus alapanyagból készült adatoldal esetén további optikailag változó biztonsági elemeket is alkalmazni kell, legalább DOVID, vagy azzal egyenértékű módszerek útján.
4.   Másolás elleni védelem
Az adatoldalon az egységes vízumformátumnál jelenleg alkalmazott biztonsági elemekkel azonos szintű azonosítást lehetővé tevő és biztonságot nyújtó optikailag változót (OVD) vagy azzal egyenértékű megoldást kell alkalmazni, amely különböző szögekből nézve változó, diffraktív struktúrát mutat (DOVID), és amelyet az adatoldalt biztosító melegen laminált vagy azzal egyenértékű (a lehető legvékonyabb) fóliába kell beépíteni vagy OVD adatbiztosító fóliát kell alkalmazni, illetve az öntapadós címke vagy nem laminált útlevél belív oldal esetében metallizált vagy részben demetallizált (metszetmélynyomtatással felülnyomott) OVD-t vagy ezekkel egyenértékű megoldásokat kell használni.
Az OVD-elemeket a hamisítással és meghamisítással szemben hatékony védelmet nyújtó rétegezett struktúra elemeként kell az okmányba integrálni. Papírból készült okmányok esetén az elemeket az 5. pontban leírtaknak megfelelően a lehető legnagyobb felületre kell integrálni melegen laminált vagy azzal egyenértékű (a lehető legvékonyabb) fólia vagy a biztonsági fedőfólia elemeként. Szintetikus alapanyagból készült okmányok esetén azokat a lehető legnagyobb felületen kell a kártya rétegeibe integrálni.
Amennyiben a szintetikus kártyát lézergravírozással személyesítik meg, és abba optikailag változó lézerrel írt elemet építenek, diffraktív OVD-t kell alkalmazni legalább pozicionált, metallizált vagy transzparens DOVID formájában annak érdekében, hogy a reprodukció elleni fokozott védelmet biztosítsa.
Amennyiben az adatoldal papír belső részt tartalmazó szintetikus alapanyagból készül, a diffraktív OVD-t kell alkalmazni legalább pozicionált, metallizált vagy transzparens DOVID formájában annak érdekében, hogy a sokszorosítás elleni fokozott védelmet biztosítsa.
5.   Kiállítási technika
Annak biztosítása érdekében, hogy az útlevélben vagy az úti okmányban bejegyzett adatok megfelelően védve legyenek a hamisítási és meghamisítási kísérletekkel szemben, a személyazonosító adatokat, beleértve az arcképet is, a birtokos aláírását és a kiállításra vonatkozó fő adatokat az okmány alapanyagába kell integrálni. A fénykép hagyományos módon való rögzítése a továbbiakban nem alkalmazható.
A következő kiállítási technikák alkalmazhatók:
—
lézernyomtatás,
—
termotranszfer,
—
tintasugaras nyomtatás,
—
fotografikus eljárás,
—
a biztonsági elemeket tartalmazó kártyarétegekbe hatékonyan behatoló lézergravírozás.
Annak biztosítása érdekében, hogy a személyazonosító és kiállításra vonatkozó adatok megfelelően védettek legyenek az illetéktelen beavatkozási kísérletekkel szemben, lézernyomtatás, termotranszfer vagy fotografikus eljárás esetén kötelező a melegen laminált vagy azzal egyenértékű (a lehető legvékonyabbra) másolásvédett elem alkalmazása.
Az uniós úti okmányokat géppel olvasható formában kell kiállítani. A személyazonosító adatokat tartalmazó adatoldal elrendezésének meg kell felelnie a 9303-es ICAO-dokumentum 1. részében található előírásoknak, a kiállítási eljárásoknak meg kell felelniük az e dokumentumban a géppel olvasható okmányokra vonatkozó előírásoknak.

Summary:
Biometrikus jellemzők beillesztése az útlevelekbe és az úti okmányokba
Biometrikus jellemzők beillesztése az útlevelekbe és az úti okmányokba
 
ÖSSZEFOGLALÓ AZ ALÁBBI DOKUMENTUMRÓL:
2252/2004/EK rendelet az uniós országok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról
MI A RENDELET CÉLJA?
Célja a biztonsági jellemzők harmonizálása, beleértve a biometrikus azonosítókat*, az uniós országok útlevelei és úti okmányai számára, hogy védelmet nyújtsanak azok meghamisításával szemben. Ezt a 444/2009/EK rendelet módosította 2009-ben, főként azért, hogy meghatározzák a 6 évesnél fiatalabb gyermekekre és az úti okmányokhoz szükséges ujjlenyomat adására fizikailag nem alkalmas személyekre vonatkozó kivételeket.
FŐBB PONTOK
Az útlevelek és úti okmányok biometrikus jellemzőit csak a dokumentum hitelességének és a tulajdonos személyazonosságának ellenőrzésére használják fel, a tulajdonosnak pedig joga van ellenőrizni az útlevélben vagy úti okmányban szereplő saját adatait, valamint adott esetben kérheti az ilyen adatok helyesbítését vagy törlését. A biometrikus adatok összegyűjtése és tárolása kizárólag csak az útlevél és az úti okmányok kiállításának célját szolgálja.
Az útleveleknek és úti okmányoknak tartalmazniuk kell egy magas biztonságú adathordozót(chip) a digitális adatok tárolására, és elegendő kapacitással kell rendelkezniük, hogy garantálják az adatok sértetlenségét, valódiságát és bizalmasságát. A tárolóeszköz tartalmaz egy arcképet és kettő ujjlenyomatot amelyeket síkban kell felvenni (ahelyett, hogy egyenként, körömtől körömig görgetnék). Ezeket az adatokat, amelyeknek interoperábilis formátumban kell lenniük, meg kell védeni.
Az uniós országok kijelölik azokat a hatóságokat és szerveket, amelyeknek hozzáférésük van a nemzeti joguk szerinti dokumentumok adathordozóján tárolt adatokhoz, az uniós jog vagy nemzetközi megállapodások által megszabott releváns rendelkezésektől függően. Annak biztosítása érdekében, hogy a biztonsági jellemzőkre és a gyártási részletekre vonatkozó minősített információkat ne bocsássák a szükségesnél több fél rendelkezésére, minden uniós ország kijelöl egy szervet, amely felel az útlevél és az úti okmányok előállításáért. Szükség esetén az uniós országok ezt a szervet megváltoztathatják. Biztonsági okokból az illetékes szerv megnevezését minden egyes uniós ország közli az Európai Bizottsággal és a többi uniós országgal.
Az uniós országok által kiállított útleveleknek és úti okmányoknak meg kell felelniük a rendelet mellékletében meghatározott minimális biztonsági előírásoknak. Ezek az előírások nem titkosak. Ezeket az előírásokat kiegészíthetik olyan előírások, amelyek a hamisítás és a meghamisítások veszélyének megelőzése érdekében titkosak maradhatnak. Ezeket a kiegészítő előírásokat a Bizottság végrehajtási jogi aktusokkal fogadja el, a nemzetközi szabványokkal összhangban vannak, és a következőkkel kapcsolatosak:további biztonsági jellemzők; a tárolóeszköz és annak biztonsága; közös minőségi követelmények az arckép és az ujjlenyomatok számára.2018-ban a Bizottság elfogadott egy végrehajtási határozatot, amely rögzíti az útlevelek és az úti okmányok biztonsági elemeinek és biometrikus adatainak szabványaira vonatkozó műszaki előírásokat, így hatályon kívül helyezte és felváltotta a hasonló korábbi határozatokat.
A 444/2009/EK rendelet módosításának megfelelően az ujjlenyomatok rögzítése alól fel vannak mentve a 12 évnél fiatalabb gyermekek (ideiglenes korhatár) és azok a személyek, akiknél ujjlenyomat készítése fizikailag lehetetlen. Biometrikus azonosítók rögzítését csak az útlevelek és úti okmányok kiállításáért felelős nemzeti hatóságok szakképzett és kellő felhatalmazással rendelkező személyzete végezheti el. Az útleveleket és az úti okmányokat egyedi dokumentumokként kell kiállítani, a nemzetközi követelményekkel összhangban.
A schengeni joganyag (vívmányok) rendelkezéseinek megfelelően Dánia, az Egyesült Királyság és Írország nem vett részt ebben a rendeletben, és így számukra megkötések nincsenek. Dánia azonban úgy döntött, hogy nemzeti jogában megvalósítja. Izland, Norvégia, Svájc és Liechtenstein, annak ellenére, hogy az EU-nak nem képezik részét, a rendelet végrehajtásában érintettek lesznek.A rendelet nem vonatkozik az uniós országok által állampolgáraik számára kiállított személyazonosító igazolványokra vagy a 12 hónapig vagy annál rövidebb ideig érvényes ideiglenes útlevelekre és úti okmányokra.
MIKORTÓL HATÁLYOS A RENDELET?
Az uniós országoknak ezt a rendeletet a következőképpen kellett alkalmazniuk:az arckép vonatkozásában 2006. augusztus 28-ig; az ujjlenyomatok vonatkozásában 2009. június 28-ig.
HÁTTÉR
További információk:Dokumentumbiztonság (Európai Bizottság).
KULCSFOGALMAK
Biometrikus azonosítók: személyes adatok, amelyek speciális technikai feldolgozás révén az egyén fizikai, élettani vagy magatartási jellemzőiből  származnak, lehetővé teszik vagy megerősítik az adott személy egyedi azonosítását, amilyenek például az arcképek vagy az ujjlenyomatok adatai.
FŐ DOKUMENTUM
A Tanács 2252/2004/EK rendelete (2004. december 13.) a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó előírásokról (HL L 385., 2004.12.29., 1–6. o.)
A 2252/2004/EK rendelet későbbi módosításait belefoglalták az eredeti szövegbe. Ez az egységes szerkezetbe foglalt változat csak tájékoztató jellegű.
KAPCSOLÓDÓ DOKUMENTUMOK
A Tanács végrehajtási határozata (2018.11.30.) a tagállamok által kiállított útlevelek és úti okmányok biztonsági jellemzőire és biometrikus elemeire vonatkozó műszaki előírások megállapításáról, valamint a C(2006) 2909 és a C(2008) 8657 (határozatok hatályon kívül helyezéséről C(2018) 7774 final  , 2018.11.30.)
utolsó frissítés 08.01.2020